b'\n_START_ARTICLE_\nJaunimo nakvyn\xc4\x97s namai\n_START_SECTION_\nIstorija\n_START_PARAGRAPH_\nPirm\xc4\x85j\xc4\xaf jaunimo vie\xc5\xa1but\xc4\xaf 1912 m. \xc4\xafreng\xc4\x97 Richard Schirrmann Vokietijoje, Altenos pilyje. \xc4\xaekurti pirmuosius jaunimo nakvyn\xc4\x97s namus paskatino Vokietijos jaunimo jud\xc4\x97jimas, siekiantis neturtingiems bei jaunimui atverti keli\xc4\x85 \xc4\xaf pasaul\xc4\xaf. Jaunimas buvo \xc4\xafpareigotas nakvyn\xc4\x97s namus pri\xc5\xbei\xc5\xabr\xc4\x97ti pats, kiek galima suma\xc5\xbeinti j\xc5\xb3 i\xc5\xa1laikymo i\xc5\xa1laidas ir originaliai kurti interjer\xc4\x85.\n_START_SECTION_\nBruo\xc5\xbeai\n_START_PARAGRAPH_\nViename kambaryje b\xc5\xabna nuo 2 iki 20 lov\xc5\xb3. Sve\xc4\x8diai gali naudotis bendrais vonios kambariais, virtuv\xc4\x97mis, poilsio kambariais. Miegamieji b\xc5\xabna skirti tik moterims, tik vyrams arba abiej\xc5\xb3 ly\xc4\x8di\xc5\xb3 sve\xc4\x8diams. Asmeninius daiktus sve\xc4\x8diai gali palikti rakinamose spintel\xc4\x97se, ta\xc4\x8diau da\xc5\xbeniausiai u\xc5\xbe tai tenka papildomai sumok\xc4\x97ti. Jaunimo nakvyn\xc4\x97s namai klientus patalyne apr\xc5\xabpina nemokamai. Ta\xc4\x8diau kai kur patalyn\xc4\x99 ar rank\xc5\xa1luos\xc4\x8dius gali tekti i\xc5\xa1sinuomoti u\xc5\xbe papildom\xc4\x85 kain\xc4\x85._NEWLINE_Paprastai jaunimo nakvyn\xc4\x97s namai si\xc5\xablo nemokamus pusry\xc4\x8dius, kuriuos sudaro kava, arbata, sumu\xc5\xa1tiniai, skrebu\xc4\x8diai, dribsniai, pienas. Da\xc5\xbeniausiai jaunimo nakvyn\xc4\x97s namai b\xc5\xabna \xc4\xafsik\xc5\xabr\xc4\x99 prie pagrindini\xc5\xb3 miesto sto\xc4\x8di\xc5\xb3 arba centre. Nors tokiuose nakvyn\xc4\x97s namuose paprastai negalima apsistoti ilgesniam kaip m\xc4\x97nesio ar dviej\xc5\xb3 savai\xc4\x8di\xc5\xb3 laikotarpiui, kai kur galimas ir ilgalaikis apgyvendinimas.\n_START_SECTION_\nLietuva\n_START_PARAGRAPH_\nLietuvoje jaunimo nakvyn\xc4\x97s namai veikia Druskininkuose, Ignalinoje, Kaune, Klaip\xc4\x97doje, Panev\xc4\x97\xc5\xbeyje, \xc5\xa0iauliuose, Vilniuje ir kt._NEWLINE_Pigiausiai nakvyn\xc4\x97 Lietuvoje vienam \xc5\xbemogui kainuoja apie 9 eurus.'